Toks didesnės jų vieneto vertės perskaičiavimas negali būti atliekamas ir pagal Reglamento Nr. 796/2004 73a straipsnio 2 dalį. Iš tikrųjų šioje nuostatoje numatytas teisių į išmokas perskaičiavimas tik jas sumažinant. Ši nuostata neturi būti aiškinama taip, kad pagal ją reikalaujama perskaičiuoti atgaline data padidinant teisių į išmokas vieneto vertę, jeigu buvo nepagrįstai suteikta tam tikrų teisių į išmokas ir nustatyta per maža suteiktų teisių vieneto vertė, bet nustatyta per didelė visa suteiktų teisių vertė.

Kai tam tikros nepagrįstai suteiktos teisės į išmokas lėmė ūkininkui suteiktų teisių į išmokas mažesnę vieneto vertę ir padarė poveikį visai tų teisių vertei taip, kad nustatyta per maža vieneto vertė, o visa vertė – per didelė, pagal Reglamento Nr. 796/2004 73a straipsnį nenumatytas joks teisių į išmokas vieneto vertės perskaičiavimas atgaline data.

Jeigu Sąjungos teisės aktų leidėjas nustato atitikties paramos suteikimo reikalavimams sąlygas, teisės netekimas, kylantis dėl vienos iš šių sąlygų nesilaikymo, yra ne sankcija, bet paprasčiausia įstatyme numatytų reikalavimų nesilaikymo pasekmė. Taigi Reglamento Nr. 796/2004, nustatančio išsamias kompleksinio paramos susiejimo, moduliavimo ir integruotos administravimo ir kontrolės sistemos, numatytų Reglamente (EB) Nr. 1782/2003, įgyvendinimo taisykles, 73a straipsnio 1 dalies taikymas prieš tai neperskaičiavus teisių į išmokas, nėra ūkininkui taikoma sankcija, jeigu susigrąžinamos sumos, viršijančios realią Europos žemės ūkio garantijų fondui (EŽŪGF) keliamą riziką. Iš tikrųjų, pirma, pagal Reglamento Nr. 73/2009, nustatančio bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatančio tam tikras paramos schemas ūkininkams, 34 straipsnio 1 dalį parama teikiama pasinaudojus teisėmis į išmokas, t. y. teisėmis į išmokas už reikalavimus atitinkančių hektarų skaičių. Todėl klaida dėl reikalavimus atitinkančio ploto bet kuriuo atveju daro įtaką visos sumokėtos paramos sumai. Antra, parama, skirta remiantis nepagrįstai suteiktomis teisėmis, savaime yra nepagrįstai skirta atsižvelgiant į kartu taikomas Reglamento Nr. 796/2004 73a straipsnio 1 dalies trečios pastraipos ir šio reglamento 73a straipsnio 4 dalies nuostatas, todėl turi būti grąžinta pagal šio reglamento 73 straipsnį.

Be to, kadangi nėra jokios nuostatos, pagal kurią numatyta, kad jeigu dėl nepagrįstai suteiktų tam tikrų teisių į išmokas padarytas poveikis visai teisių į išmokas vertei, reikia atgaline data perskaičiuoti didesnę jų vieneto vertę, toks aiškinimas, pagal kurį prieš taikant Reglamento Nr. 796/2004 73 straipsnį reikia perskaičiuoti teisių į išmokas vieneto vertę atgaline data, nesuderinamas su reikalavimu griežtai aiškinti keliamus išlaidų finansavimo reikalavimus, kiek tai susiję su Reglamentu Nr. 729/70 dėl bendrosios žemės ūkio politikos finansavimo, kuris pakeistas Reglamentu Nr. 1258/1999, o šis pakeistas Reglamentu Nr. 1290/2005. Be to, bet kuriuo atveju Reglamento Nr. 796/2004 73 straipsnio 4 dalies pirmoje pastraipoje nustatyta, jog šio straipsnio 1 dalyje nurodytas grąžinimo įpareigojimas netaikomas, jeigu išmoka buvo skirta dėl kompetentingos arba kitos institucijos padarytos klaidos ir jeigu tokios klaidos ūkininkas pagrįstai galėjo neaptikti. Vadinasi, sąžiningas ūkininkas yra apsaugotas nuo nepagrįstai skirtos paramos grąžinimo, jeigu klaidą dėl reikalavimus atitinkančio ploto ar teisių į išmokas suteikimo padarė valdžios institucijos ir ūkininkas pagrįstai negalėjo jos aptikti.

(žr. 105, 110–112, 115, 119 punktus)